# Paul Baudry

Paul Jacques Aimé Baudry (7 de novembre de 1828 -17 de gener de 1886), pintor francès, va ser un dels representants més cèlebres de l'academicisme durant el Segon Imperi Francés.

## Biografia

Fill d'un abarquer, Paul Baudry va néixer a La Roche-sud-Yon. Als setze anys, gràcies a una beca d'estudis municipal, va marxar a estudiar a París, on va poder ingressar a l'Escola Nacional Superior de Belles Arts de París l'any 1845.
El 1850 va rebre el Gran Premi de Roma per la seva pintura Zenobia trobada per pastors a la riba del riu Araxes. Aquest premi el va portar a una estada de diversos anys a Itàlia, en l'art del qual, principalment en el manierisme de Correggio i de Ticià, n'acabaria trobant una de les seves principals fonts d'inspiració. Aquesta influència marcarà les seves obres al llarg de tota la seva posterior carrera artística a França. Napoleó III li va encarregar la decoració de la casa de l'Òpera Garnier.
El 1886, després de realitzar un viatge per Orient, Baudry va morir a París, abans d'haver pogut executar el seu projecte de decoració del Panteó de París sobre Joana d'Arc. Dos dels seus col·legues Paul Dubois i Antonin Mercié van cooperar amb el seu germà, l'arquitecte Ambroise Baudry, erigint-li un monument funerari al cementiri del Père-Lachaise a París, on es troba enterrat.

## Característiques de la seva obra

Des de l'inici, el talent Baudry es revela estrictament acadèmic, al mateix temps ple d'elegància i refinament, però en certa manera una mica mancat d'originalitat. Si bé va pintar també retrats i composicions mitològiques, Baudry va ser essencialment un muralista i va ser en aquesta parcel·la on va assolir un major prestigi, demostrant una gran mestria amb el domini del color, com es pot apreciar a la Cort de Cassació de París, al castell de Chantilly o al foyer de l'Òpera Garnier. També va dur a terme la decoració de diversos hotels com el Fould, el Galliera o el Paivabut.

## Principals quadres

* L'assassinat de Marat (Museu de Belles Arts de Nantes)
* El bany de Venus (Museu de Belles Arts de Bordeus)
* L'embriaguesa de Noè (Museu Condé de Chantilly)
* La veritat (Museu d'Orsay)
* La visió de Sant Hubert (Museu Condé de Chantilly)
* Retrat d'Alfred Beurdeley (Museu d'Orsay)
* Retrat de Charles Garnier (Museu d'Orsay)
* Retrat de la comtessa de la Bédoyère (Museu Nacional del castell de Compiègne)
* Venus jugant amb l'Amor (Museu Condé de Chantilly)
* Zenobia trobada per pastors a la riba del riu Araxes (Escola de Belles Arts de París)
* La perla i l'ona (Museu del Prado)

## Referències

* ↑ Tinterow, Gary; Loyrette, Henri. Origins of Impressionism (en anglès). Metropolitan Museum of Art, 1994, p. 328. ISBN 978-0-87099-717-4.
* ↑ Robinson, Christopher «The Artist as “Rénovateur”: Paul Baudry and the Paris Opéra». Art Journal, 46, 4, 01-12-1987, pàg. 285–290. DOI: 10.1080/00043249.1987.10792375. ISSN: 0004-3249.
* ↑ Bowers, Paige «Building the Big Chief: Charles Garnier and the Paris of his time». LSU Master's Theses, 01-01-2012. DOI: 10.31390/gradschool_theses.3992.
* ↑ Gundle, Stephen. Glamour: A History (en anglès). OUP Oxford, 2009-07-16, p. 90. ISBN 978-0-19-162337-0.
* ↑ Volait, Mercedes «Du relevé à la conservation des "Monuments de l'art arabe" : l'itinéraire égyptien d'Ambroise Baudry (1871-1886)». Revue des mondes musulmans et de la Méditerranée, 73, 1, 1994, pàg. 77–97. DOI: 10.3406/remmm.1994.1668.